Fid-deżert tas-Sinaj L-għerf mexxiehom 'il quddiem f'għemilhom permezz ta' profeta qaddis. Huma mxew f'deżert bla nies, waqqfu l-għerejjex f'xagħri bla triqat. Waqfu lill-għedewwa, żammew iebes lil min ħadha kontrihom. Meta kellhom l-għatx, lilek talbu. U int tajthom l-ilma mill-blata wieqfa; taffejtilhom l-għatx minn ħaġra samma. Dak li bih tgħakksu l-għedewwa tagħhom, lilhom swielhom ta' ġid fi ħtiġiethom. Il-kastig tal-Eġizzjani Flok dik in-nixxiegħa tax-xmara li ma taqtax , imdardra b'demm imħassar, bi tpattija għall-ordni tal-qtil tat-trabi, int tajthom kotra ta' ilma li huma qatt ma basru. U hekk b'dak l-għatx tagħhom urejthom kif kont għakkist l-għedewwa. Għax meta int ġarrabthom, għalkemm bil-ħniena widdibthom, fehmu kemm batew il-ħżiena mgħakksa bil-qilla. Lil dawk ġarrabthom biex twissihom bħal missier; lill-oħrajn ġibthom quddiemek u kkundannajthom bħal sultan qalil. F'arthom u barra minn arthom xorta kienu mgħakksin: għax għalja fuq oħra ġiet fuqhom, u bkew għat-tifkira tal-imgħoddi. Meta semgħu li bis-saħħa tat-tbatija tagħhom, kisbu l-ġid l-oħrajn, raw il-qawwa ta' driegħ il-Mulej. Lil dak li qabel keċċewh 'il barra, irmewh u maqdruh, meta għadda kollox, stagħġbu bih; l-għatx li kellhom huma ma kienx bħal tat-tajbin. Għal ħsibijiethom, kollha ħażen u bla sens, li qarrqu bihom u ġagħluhom iqimu sriep bla raġuni u dud bla siwi, int bgħatt fuqhom bi tpattija qtajja' ta' ħlejjaq bla raġuni, biex jagħrfu li d-dnub tal-bniedem hu l-kastig tiegħu. Għax setgħet ukoll idek setgħana, li sawret id-dinja minn ħaġa bla sura, tibgħat fuqhom qatgħa orsijiet jew iljuni feroċi, jew taħlaq mill-ġdid bhejjem qliel ħadd ma jaf bihom, jarmu n-nar minn imnifsejhom jew joħorġu duħħan ibaqbaq, jew jitfgħu bħal beraq xrar tal-biża' minn għajnejhom. Dawn mhux biss kienu jistgħu jeqirduhom għalkollox, imma d-dehra tal-biża' tagħhom biss kienet toqtolhom. U mqar mingħajr dawn, nefħa waħda biss setgħet tmiddhom, minħabba l-ħaqq tiegħek li jiġri wrajhom, u n-nifs setgħan tiegħek li jtajjarhom; imma int ordnajt kollox bil-qjies, bl-għadd u bl-użin. Għax int dejjem għandek setgħa kbira, u min jista' jeħodha kontra s-setgħa ta' driegħek? Il-ħniena ta' Alla Quddiemek id-dinja kollha qisha traba fil-miżien, jew qatra nida tal-għodwa li tinżel fuq l-art. Iżda int tħenn għal kulħadd, għax tista' kollox; int tagħlaq għajnejk għal dnubiet il-bnedmin biex huma jindmu. Għax int tħobb il-ħlejjaq kollha, u xejn ma tistmell minn kulma għamilt; li kien hemm xi ħaġa li stajt tobgħodha, int ma kontx tagħmilha. Kif setgħet tibqa' xi ħaġa fid-dinja kieku int ma ridthiex? Jew kif setgħet iżżomm, kieku int ma sejjaħtilhiex? Imma int, o Sid li tħobb kulma jgħix, lil kulħadd tagħder, għax kollox huwa tiegħek.